
Vedtatt av fakultetsstyret 25.06.07 i sak JF 49-07
1. INNLEDNING
Strategien tar utgangspunkt i: 

· Universitetet i Nord – strategidokument for UiT 2006-2010, vedtatt av universitetsstyret 23.11.06. Hovedmål for utdanning: ”Universitetet i Tromsø skal tilby utdanning av høg internasjonal kvalitet, som et grunnlag for faglig og personlig utvikling, og som svar på de kompetansebehovene samfunnet har.”
· Selvevaluering av 08.12.06 til NOKUT i samband med revidering av akkrediterte mastergradsstudier i rettsvitenskap, hvor punkt 1.2.4 og 1.2.5 omhandler fakultetets ambisjoner for studiet de neste fem årene og de største utfordringene vi har. 

· Studieplan for masterstudiet i rettsvitenskap vedtatt av fakultetsstyret 11.06.03 med senere endringer, - særlig punkt 2 ”Målsetting” og punkt 6 ”Læring og undervisning” Sitat fra studieplanen er satt i kursiv nedenfor. 
Hensikten med undervisningen er å tilrettelegge for at studentene skal kunne oppnå målsetningene for studiet” (punkt 6.3)
Målsetting
Et demokrati og en rettsstat kjennetegnes av rettssikkerhet, åpen og kontrollert maktutøvelse, fri meningsdannelse og respekt for medborgernes rettigheter og menneskeverd. I en slik stat må det finnes jurister som kan forholde seg selvstendig og kritisk til rettssystemet, og som kan ha et historisk, internasjonalt og rettsteoretisk perspektiv.

Juristutdanningens primære oppgave er å tilgodese dette allmenne samfunnsbehovet for en kvalifisert juristprofesjon.
Kandidatene skal i løpet av det 5-årige studiet oppnå et kunnskaps- og ferdighetsnivå som tilfredsstiller de krav som samfunnet stiller til etisk og faglig forsvarlig juridisk yrkesutøvelse. De skal få et grunnlag for å forstå vitenskapelig tenkning. (punkt 2)
2. LÆRING OG UNDERVISNING

2.1 Studentene forventes å ta et stort ansvar for egen læring (punkt 6.1)
· Det er studentene som hver for seg og sammen med andre må gjøre det læringsarbeidet som gir kunnskaper, forståelse og selvstendighet, - ved å lese, tenke, bearbeide stoffet, snakke, skrive osv.  Det skal tilrettelegges for dette gjennom gode rammebetingelser og god undervisning og veiledning.
2.2 Utdanningen skal utformes slik at studentene med økende krav til ferdighet, utvikler evne til å
- identifisere, analysere, utrede og løse juridiske problemer 
- analysere faktum og foreta konkret rettsanvendelse
- selvstendig søke juridisk kildemateriale

- muntlig og skriftlig kunne framstille kildematerialet og egne argumenter i rettslige og rettspolitiske spørsmål
- praktisk anvende innhentet kunnskap  (punkt 2)
· Med et samfunn i stadig forandring må det i utdanningen legges stor vekt på juridisk metode.  Det er metode- og perspektivfag på alle avdelinger, men erfaring viser at for mange av studentene er metodisk svake for langt ut i studiet.
· Seminarmateriell, øvingsoppgaver, muntlig presentasjoner og eksamensoppgaver må utformes slik at studentene må bruke ulike rettskilder og også utfordres på rettspolitiske spørsmål. Studentene må få god veiledning i bruk av kildene i rettslige drøftinger (hvordan finne det relevante, hva kan utledes, hvordan bruke dette i argumentasjonen og gi presise henvisninger), - spesielt tidlig i studiet.
· Studentene skal utvikle ferdigheter som bidrar til at de holder seg oppdatert på utviklingen i samfunnet og i faget. Det skal legges til rette for økt bruk av skriftlig materiale og teknologi i undervisningen i samarbeid med PJ-biblioteket, og det må gis bedre opplæring til studenter og lærere i hvordan dette kan gjøres.
· Arbeidet med å utvikle en god og selvstendig skriftlig framstillingsevne hos studentene skal styrkes. Skrivekursene på de ulike avdelinger må gjennomgås og evt forbedres. Mer skriving bør skje i tilknytning til seminar med veiledning fra seminarleder. I tillegg må opplæringen av oppgaverettere dreies mer over mot veilederrollen. 
· Det må vurderes å innføre obligatoriske øvingsoppgaver (i tillegg til semesteroppgaven) og gi studentene tilbud om ny innlevering av samme oppgave på grunnlag av tilbakemelding første gang. 
· Et variert utvalg av eksempelbesvarelser bør formidles til studentene og brukes i undervisningen.

· Innhenting og videreformidling av sensorerfaringer må settes i system. 
- forstå rettssystemets rolle nasjonalt og internasjonalt (punkt 2) ved å:
· ha gjesteforelesninger med perspektivtema, - minst en pr år på hver avdeling, 
· sikre at studentene får oppgaver som stimulerer til selvstendig og kritisk tenking,
· få øvd opp evnen til å kjenne igjen og håndtere etiske dilemma i tilknytning til enkelte fag på hver avdeling. Implementeringen og oppfølgingen av dette må evalueres og eventuelt forbedres,
· videreutvikle porteføljen av fordypingsfag (spesialfag), jf pkt  8,
· sette våre studenter bedre i stand til å delta i den internasjonale faglige debatt. I den forbindelse må vi vurdere å tilby studentene kurs i faglig engelsk og ta sikte på å øke omfanget av pensumlitteratur på engelsk.

· legge til rette for at flere av våre mastergradstudenter reiser på utenlandsopphold. Etablere flere avtaler med universitet som har engelskspråklige tilbud og hjelpe studenter med søknadsprosessen i forhold til universitet vi ikke har avtale med.
· få flere utenlandske studenter til fakultetet. Oppretting av en internasjonal LLM–grad innenfor havrett med fokus på nordområdene vil være viktig for å øke fagtilbudet til denne gruppen.
· forbedre rutinene for å sikre at de utenlandske studentene har tilstrekkelige faglige og engelskspråklige kunnskaper før de innvilges opptak.

· forbedre informasjonen til de utenlandske studentene om våre krav og forventninger til dem, spesielt i forhold til selvstendighet og kildebruk ved hjemmeeksamen.
2.3 Undervisningen skal 
- i størst mulig grad være forskningsbasert (punkt 6.3)
· ”Det legges vekt å videreutvikle koblingen mellom forskning og utdanning. Forskningsmetodikk skal sette standarden også for studentenes arbeid”.
(Strategidokument for UiT, pkt om utdanning – status og utfordringer.)

· Alle som underviser, skal formidle oppdatert og forskningsbasert kunnskap. 
· I løpet av de neste fem årene skal en større del av undervisningen på masterstudiet gis av egne ansatte med forskningskompetanse. 
· Studenter som skriver masteroppgave, skal i større grad knyttes til forskerne gjennom forskergruppene, forskerlunsjer med mer.
- legge til rette for dialog mellom studenter og lærere (punkt 6.3) ved å
· forbedre opplæringen av seminarledere for å sikre at seminarene blir en arena for spørsmål og diskusjoner mellom studenter og mellom studenter og lærere, 

· videreutvikle ordningen med individuell tilbakemelding på skriftlige arbeider, 
· styrke det interne fagmiljøet for å muliggjøre tett oppfølging av den enkelte student slik kvalitetsreformen forutsetter.
- i stor grad knyttes til forskjellige yrkesroller for jurister (punkt 6.3) gjennom å
· bevare god kontakt med praksisfeltet i tråd med fagets tradisjoner, 

· fortsatt arbeide for god kvalitet i alle ledd i praksisordningen og oppfordre studentene til å reflektere over juristens yrkesrolle i løpet av praksisperioden,
· lage undervisningsopplegg som gjør at studentene får øvd seg i:
- dommerrollen, bl a gjennom tradisjonell praktikumsløsning og dommerfunksjon ved prosedyreøvelser og ”rettssaker”,
- advokatrollen bl a gjennom prosedyreøvelser på alle avdelinger (obligatorisk på fjerde avdeling), ved fokus på rådgiverrollen (spørsmålsstillinger i seminarmateriell og eksamensoppgaver) og forhandlinger, og

- utrederrollen bl a ved at det ved muntlig presentasjoner, semesteroppgaven og hjemmeeksamen jevnlig gis utredningsoppgaver med relevans både for arbeid i offentlig og privat forvaltning.
· sikre innslag av gode og stabile praktikere i undervisningen.

3. UNDERVISNINGSPERSONALET
Kvaliteten på undervisningspersonalet må stadig høynes ved å 

· sikre kvalifiserte lærerkrefter innen alle områder av masterstudiet, noe som krever kontinuerlig fokus og innsats,
· fortsette arbeidet med å heve den pedagogiske kompetansen hos lærerstaben og legge til rette for samarbeid mellom lærere, 

· fortsette ordningen med å ha tilsatt pedagog i halv stilling, fortrinnsvis i samarbeid med andre fagmiljø,
· styrke det pedagogiske utviklingsarbeidet ved fakultetet, formalisere den interne pedagogiske opplæringen (pedagogisk forum, kollegaveiledning og dokumentasjon gjennom pedagogiske mapper) og delta aktivt i arbeidet med å få til en god kopling mellom lokal og sentral pedagogiske utdanning (UPS)  

4. EKSAMEN OG ANNEN VURDERING AV STUDENTENE

Kvaliteten på eksamensarbeidet skal sikres ved å 

· fortsette arbeidet for å få et godt sensorkorps tilpasset masterstudiet, med tilstrekkelig stabilitet og dynamikk (kriterier for krav til sensorer er formalisert V-07), 

· etablere et system for tilbakemeldinger/evaluering fra sensorene,
· forbedre rutinene for avdekking og håndtering av mulige fuskesaker.  
5. LÆRINGSMILJØ OG INFRASTRUKTUR
Skal sikres ved å
· ivareta alle studentenes behov for tilstrekkelig og gode arbeidsplasser (herunder stille-arbeidplasser) når stadig flere nytilsatte skal ha kontor i åra framover,
· raskt iverksette nødvendige tiltak ved behov for spesiell tilrettelegging av studiesituasjonen for enkeltstudenter, 
· formalisere samarbeid mellom avdelingsleder og studentene på avdelingen,
· fortsette det gode samarbeidet mellom fakultetsledelsen og JSU om læringsmiljøtiltak, 

· stimulere til økt studentengasjement om undervisning og kvalitet i studiene,
· etablere faglig/sosiale arenaer der lærere og studenter kan møtes,
· ta opp spørsmål om trivsel og læringsmiljø i evalueringsmøtene på hver avdeling og i de Quest-back- undersøkelsene som blir brukt,
· arbeide for at planene om læringssenter ved biblioteket kan bli realisert og at IKT blir utnyttet på en bredere og bedre måte i undervisningssammenheng,  

· ha en god og tilgjengelig informasjonstjeneste for studentene og et tilbud om generell og individuell studieveiledning (som bl a skal omfatte individuelle studieplaner, tiltak for studenter med problem - f eks hjelp med opplegg av studiehverdagen/studieatferd, eller formidling av annen relevant hjelp - og spørsmål om utenlandsopphold).
6. KVALITETSSIKRING

Systemet for kvalitetssikring skal utvikles og forbedres ved å 
· tydeliggjøre tema for og gjennomføring av de halvårlige dialogbaserte evalueringsmøtene med studentene. Vi skal sikre at de også omfatter læringsmiljøspørsmål og en vurdering av i hvilken grad fagplaner følges opp i pensum, undervisning og eksamen, med spesiell fokus på etiske og internasjonale perspektiv. 


Se for øvrig http://uit.no/jus/5811/1
7. REVISJONSARBEID
Vi har erfart at endring av studiet er en kontinuerlig prosess. I planperioden vil vi særlig:
· følge med i planene for bachelorgrad ved juridisk fakultet UiB og eventuelt utrede muligheter for en bachelor-master-modell i Tromsø,
· følge opp rapport og vedtak i forbindelse med NOKUTs revidering av akkrediterte mastergradsstudier i rettsvitenskap, 
.

· foreta en helhetlig evaluering av studieprogrammet snarest mulig etter at det første rene masterkull uteksamineres våren 2008.

8. ETTER- OG VIDEREUTDANNING

Når det gjelder etterutdanning (ikke studiepoenggivende) skal vi

· videreføre tradisjonen med kursdag på den årlige alumnisamlingen

· følge opp tidligere vedtatt strategi for etterutdanning (SU 35-05) der det heter at vi skal
· videreføre etterutdanningstilbudet Juskursvirksomheten i samarbeid med Tromsø Juristforening, og
· gi enkeltstående kurs som etterutdanning etter en konkret vurdering av studieutvalget.
Når det gjelder videreutdanning (studiepoenggivende) skal vi følge opp tidligere vedtatt strategi (SU 35-05) der det heter at vi skal







· delta i to tverrfakultære studieprogram til enhver tid i den grad det finnes hensiktsmessig og forsvarlig etter en konkret vurdering,
· videreføre ordningen med at også andre enn jusstudenter kan søke på spesialfagene våre,

· fortsatt normere spesialfagene til 15 studiepoeng,
· legge til grunn følgende prinsipper for oppretting av nye spesialfag: 

· Faget ligger innenfor satsningsområdene.
· Faget er av interesse for utvekslingsstudenter, herunder at det. undervises på engelsk.
· Vi har ansatte med forskerkompetanse innenfor fagområdet. 

· Faget etterspørres av egne studenter.
· Faget etterspørres av andre enheter ved UiTø eller privat/offentlig. virksomhet. 

· Faget eksisterte i den tidligere studieordningen.
Ytterligere oppbygging av etter- og videreutdanningstilbudet må skje etter hvert som masterstudiet er sikret et godt grunnlag.
9. SAMARBEID MED ANDRE FAGMILJØ 

· Vi har i flere år bidratt med undervisning ved  NFH, SV-fak, Med-fak, Samisk senter og Kvinnforsk.
· Vi har i samarbeid med Institutt for statvitenskap, SV-fak søkt om å opprette en LLM i havrett, og samarbeider med Institutt for psykologi, SV-fak om en pedagogstilling.
· Etter hvert som masterstudiet er sikret et godt grunnlag, vil vi utvikle forskjellige former for faglig samarbeid med andre fagmiljø. Aktuelle samarbeidspartnere kan være økonomi, helsefag og sosiologi.

